Komisijas atzinums par Īrijas lūgumu piedalīties Padomes Regulā (EK) Nr. 1030/2002, ar ko nosaka vienotu uzturēšanās atļauju formu trešo valstu pilsoņiem /* COM/2007/0506 galīgā redakcija */





[pic] | EIROPAS KOPIENU KOMISIJA | Briselē, 7.9.2007 COM(2007) 506 galīgā redakcija KOMISIJAS ATZINUMS par Īrijas lūgumu piedalīties Padomes Regulā (EK) Nr. 1030/2002, ar ko nosaka vienotu uzturēšanās atļauju formu trešo valstu pilsoņiem I. Ievads 1. Padomes 2002. gada 13. jūnija Regula (EK) Nr. 1030/2002 nosaka vienotu uzturēšanās atļauju formu trešo valstu pilsoņiem[1]. Regula ir pieņemta, pamatojoties uz EK Līguma 63. panta 3. punkta a) apakšpunktu, kas ir ietverts līguma IV sadaļā – Vīzu politika, patvēruma politika, imigrācijas politika un cita politika, kas saistīta ar personu brīvu pārvietošanos. Tādējādi Īrijas un Apvienotās Karalistes nostāju attiecībā uz šo Regulu nosaka saskaņā ar „Protokolu par Apvienotās Karalistes un Īrijas nostāju”. Protokols paredz, ka vispārīgi šīs abas dalībvalstis nepiedalās pasākumu pieņemšanā, kas pamatoti ar EK Līguma IV sadaļu, un tādējādi šie pasākumi tām nav saistoši. Tomēr katra no tām var izvēlēties piedalīties pasākumā pirms tā pieņemšanas (šajā gadījuma pietiek ar vienkāršu paziņojumu) vai pēc pieņemšanas (paziņojums Padomei un Komisijai; Komisija 3 mēnešu laikā sniedz atzinumu un pieņem lēmumu 4 mēnešu laikā no paziņojuma sniegšanas dienas), neskarot Protokolu, ar ko iekļauj Šengenas acquis Eiropas Savienības sistēmā. 2. Saskaņā ar 3. pantu Protokolā par Apvienotās Karalistes un Īrijas nostāju, Apvienotā Karaliste 2001. gada 3. jūlija vēstulē paziņoja, ka tā vēlas piedalīties Regulas Nr. 1030/2002 pieņemšanā un piemērošanā, un patiešām piedalījās šīs regulas pieņemšanā un piemērošanā. Saskaņā ar minētā Protokola 4. pantu Īrija 2003. gada 19. decembra vēstulē paziņoja Padomei un Komisijai par savu vēlmi piedalīties Regulas Nr. 1030/2002 piemērošanā. Tomēr EK Līguma 11. panta 3. punktā un 11.a pantā paredzētā procedūra, kas jāpiemēro saskaņā ar Protokola 4. pantu, netika ievērota. Neskatoties uz šo procedurālo kļūdu, visas dalībvalstu iestādes no tā laika ir rīkojušās tā, it kā Īrija pilnībā piedalītos Regulas Nr. 1030/2002 piemērošanā. 3. 2003. gada 24.septembrī Komisija iesniedza priekšlikumu par Regulas Nr. 1030/2002 grozījumiem[2] un 2006. gada 10. martā Komisija iesniedza grozīto priekšlikumu[3].. Grozītā priekšlikuma apspriešanas laikā tika atklāta minētā procedurālā kļūda. Lai izlabotu šo kļūdu un saskaņā ar 2007. gada 7. jūnija COREPER secinājumiem, Īrija 2007. gada 7. jūnija vēstulē (kas saņemta tajā pašā dienā) paziņoja, ka tā apstiprina savu sākotnējo paziņojumu un vēlmi piedalīties Regulas Nr. 1030/2002 piemērošanā. 4. Šis dokuments ir atzinums, kas Komisijai attiecībā uz Īrijas 2007. gada 7. jūnija paziņojumu par tās vēlmi piedalīties Regulas Nr. 1030/2002 piemērošanā trīs mēnešu laikā no paziņojuma saņemšanas dienas ir jāsniedz Padomei saskaņā ar EK Līguma 11.a pantu. II. Komisijas vērtējums par Īrijas vēlmi piedalīties Regulas Nr. 1030/2002 piemērošanā: 1. Komisija Īrijas vēlmi piedalīties Regulas Nr. 1030/2002 piemērošanā vērtē pozitīvi: - Regulas Nr. 1030/2002 mērķis ir saskaņot vienotu uzturēšanās atļauju formu trešo valstu pilsoņiem kā saskaņotas imigrācijas politikas pasākumu trešo valstu pilsoņu ieceļošanai un izceļošanai. Saskaņotas formas un kopēji drošības standarti uzturēšanās atļaujām visā Eiropas Savienībā atvieglo robežas šķērsošanu, un tādējādi dod ieguldījumu brīvības, drošības un tiesiskuma telpas labākai darbībai. Īrija piedalījās arī Padomes Vienotajā rīcībā 97/11/TI[4], kuru aizstāja ar Regulu Nr. 1030/2002 pēc tam, kad saskaņā ar Amsterdamas līgumu šī joma tika iekļauta Eiropas Kopienas kompetencē. - Īrija piedalās arī Regulas (EK) Nr. 1683/95, ar ko nosaka vienotu vīzu formu, piemērošanā. Ņemot vērā nepieciešamību pēc saskaņotas pieejas un saskaņotiem risinājumiem trešo valstu pilsoņu dokumentiem, ko 2003. gada jūnijā Salonikos pieprasīja Eiropadome, Īrijas piedalīšanās Regulas (EK) Nr. 1030/2002 piemērošanā kalpotu šādas saskaņotas pieejas sasniegšanai. - Līdz šim Īrija de facto jau piedalās Regulas Nr.1030/2002 piemērošanā, un tas nav radījis nekādas problēmas. 2. Ņemot vērā šos iemeslus, Komisija attiecībā uz Īrijas nolūku piedalīties Regulas Nr. 1030/2002 piemērošanā grasās pieņemt pozitīvu lēmumu saskaņā ar EK Līguma 11.a pantu. EK Līguma 11.a pants paredz, ka četros mēnešos pēc paziņojuma saņemšanas dienas Komisija pieņem lēmumu par attiecīgo lūgumu un par īpašiem noteikumiem, kurus tā uzskata par vajadzīgiem. Ņemot vērā pastāvošo situāciju, nekādi īpašie noteikumi nav nepieciešami. 3. Šis atzinums ir adresēts Padomei saskaņā ar 4. pantu Protokolā par Apvienotās Karalistes un Īrijas nostāju saistībā ar EK Līguma 11. panta 3. punktu un nosūtīts Eiropas Parlamentam informācijai. [1] OV L 157, 15.6.2002., 1. lpp. [2] COM(2003) 558, galīgā redakcija. [3] COM(2006) 110, galīgā redakcija. [4] OV L 7, 10.1.1997., 1. lpp.